Dačić kao Sloba: Muslimani u BiH žele rat? E, pa dobit će ga!

Referendum o danu RS-a mnogi smatraju uvodom u odcjepljenje Republike Srpske od BiH što je odnose između Sarajeva i Beograda ovoga tjedna dovelo do usijanja...

<p>Dodik ne popušta, a tenzije u Bosni i Hercegovini rastu iz dana u dan. Iako ga je Ustavni sud proglasio neustavnim, a Vijeće za provedbu mira u BiH i nezakonitim, vlasti Republike Srpske u nedjelju 25. rujna namjeravaju održati referendum o danu svog entiteta (9. siječnja).</p><p>Referendum mnogi smatraju uvodom u odcjepljenje Republike Srpske od BiH što je odnose između Sarajeva i Beograda ovoga tjedna dovelo do usijanja. Nakon što je ratni zapovjednik Armije BiH Sefer Halilović u utorak izjavio da je u BiH sada moguć novi ratni sukob te kako bi se Republika Srpska u njemu mogla održati najviše dva tjedna, stigle su oštre reakcije srbijanskih političara koji su Halilovićeve izjave shvatili kao otvoren poziv na rat.</p><h2>'Srbija neće dopustiti napad na Srpsku'</h2><p>Najburnije je reagirao Ivica Dačić, bivši Miloševićev kadar, a danas šef srpske diplomacije. Haliloviću je između redaka poručio da će, ako ga želi, rat i dobiti. </p><p>- Njegove prijetnje treba shvatiti ozbiljno, jer pokazuju da postoje ratni planovi, koji se baziraju na procjeni da Republika Srpska ne može izdržati više od 10 do 15 dana i da ju ni Srbija ne može obraniti - rekao je Dačić poručivši da Srbija želi mir, ali neće dopustiti vojni napad i uništenje Republike Srpske.</p><p>Za Dačića referendum je muslimanima samo izgovor da se uništi Republika Srpska. Napao je i Ustavni sud zbog zabrane referenduma:</p><p>- Ustavni sud je mogao promijeniti barem jedan zarez u svojoj odluci. Ali njima nije bio važan kompromis, već izgovor za ratne namjere i planove, za što se muslimani u BiH očito spremaju - kaže Dačić.</p><p>I dok poruke iz Beograda neodoljivo podsjećaju na one od prije 25 godina, general Halilović smatra da u BiH i dalje na svim stranama postoji dovoljan broj ljudi koji bi željeli ratovati.</p><h2>Kraj Daytonskog sporazuma?</h2><p>U Sarajevu mnogi smatraju da bi najavljeni referendum značio i kraj Daytonskog sporazuma kojim je 1995. u toj zemlji okončan rat. Cijelu priču o referendumu Halilović je opisao kao izvrsnu predizbornu temu kojom je Dodik praktički matirao oporbu u entitetu uoči općinskih izbora u BiH, zakazanih za 2. listopada. </p><p>A što Srbima u Srpskoj znači 9. siječnja, datum oko kojega u nedjelju po svemu sudeći izlaze na referendum? Toga dana 1992. godine skupština je usvojila deklaraciju objave "Republike Srpske Bosne i Hercegovine". </p><p>Ni dva mjeseca nakon 9. siječnja 1992. u BiH je izbio krvavi rat, a 1995. Daytonskim mirovnim sporazumom legalizirano je postojanje Republike Srpske na 49 posto teritorija BiH.</p>